text: От утре земеделски стопани, отглеждащи овце-майки и/или кози-майки могат да кандидатстват за помощ "де минимис" | Новини
  С решение на Управителният съвет на Държавен фонд "Земеделие" от 12 юли беше утвърдена държавна помощ "де минимис" за 2018 г. до 8 274 336 лв., съгласно Регламент (ЕС) № 1408/2013 за регистрираните по Наредба № 3 от 1999 г. земеделски стопани за отглеждащи овце-майки и/или кози-майки. Размерът на помощта за една овца-майка и/или коза-майка е 7 лв. съобщават от пресцентъра на ДФЗ.
  Днес са утвърдени указания за прилагане на схемата за подпомагане. От утре 19 юли 2018 г. до 31 юли 2018 г. ще се приемат заявления за помощта в отдел "Прилагане на схеми и мерки за подпомагане" (ПСМП) по постоянен адрес на физическото лице или едноличния търговец (при кандидатстване на ФЛ или ЕТ) и по седалището на юридическото лице (при кандидатстване на ЮЛ). Кандидатства се лично или чрез упълномощено лице, след представяне на пълномощно по образец, изготвен от ДФЗ.
  Помощта ще бъде изплатена до 10 август, като е възможно изплащане на средствата и след срока, при възникнали казуси и обстоятелства, изискващи извършване на допълнително обследване допустимостта за подпомагане на съответния бенефициент.
  Земеделски стопани, чиито животни са засегнати от болестта чума по дребните преживни животни и животновъдите им обекти попадат в обл. Ямбол (общ. Болярово и общ. Елхово) и обл. Бургас (общ. Малко Търново, общ. Приморско, общ. Созопол, общ. Средец и общ. Царево) кандидатстват по Мярката за предоставяне на минимална помощ "де минимис", съгласно Регламент (ЕС) № 1408/2013 на земеделски стопани-животновъди, чиито животни са засегнати от болестта чума по дребните преживни животни в обл. Ямбол и обл. Бургас, отглеждащи овце-майки и/или кози-майки и не попадат в обхвата на настоящата мярка за подпомагане.